Curtiss SC Seahawk

Το Curtiss SC Seahawk ήταν μονοκινητήριο υδροπλάνο αναγνώρισης/παρατήρησης που ανέπτυξε η Curtiss Aeroplane and Motor Company για το Πολεμικό Ναυτικό των ΗΠΑ την περίοδο του Β΄ Παγκοσμίου Πολέμου. Στα τελευταία χρόνια του πολέμου τα Seahawk αντικατέστησαν σταδιακά τα Curtiss SO3C Seamew και Vought OS2U Kingfisher ενώ παρέμειναν σε υπηρεσία και μεταπολεμικά.Bridgeman 1946, pp. 221–222.

Σχεδιασμός και ανάπτυξη
Οι εργασίες πάνω στο Seahawk ξεκίνησαν τον Ιούνιο του 1942, κατόπιν αιτήματος του Γραφείου Αεροναυτικής του Πολεμικού Ναυτικού των ΗΠΑ που ζητούσε υποβολή προτάσεων για νέα υδροπλάνα παρατήρησης. Η Curtiss υπέβαλε το σχέδιο του Seahawk την 1η Αυγούστου 1942 και στις 25 του ίδιου μήνα η Curtiss υπογράφηκε σύμβαση για την κατασκευή δύο πρωτοτύπων και πέντε επιπλέον αεροσκαφών για δοκιμές. Τον Ιούνιο του 1943 παραγγέλθηκαν 500 αεροσκάφη, πριν ακόμα πραγματοποιηθεί η πρώτη πτήση κάπου εκ των πρωτοτύπων.Swanborough and Bowers 1976, p. 153.

Στο πίσω μέρος της ατράκτου υπήρχε χώρος ανάπαυσης για τον πιλότο, που μπορούσε όμως να χρησιμοποιηθεί για τη διάσωση ή μεταφορά προσωπικού. Τα Seahawk διέθεταν δύο πολυβόλα των 12,7 mm στα φτερά και μπορούσαν να μεταφέρουν βόμβες των 113 kg. Στο δεξί φτερό μπορούσε επίσης να εγκατασταθεί ραντάρ επιφανειακής σάρωσης. Τα φτερά ήταν αναδιπλούμενα.

Η πρώτη πτήση ενός εκ των πρωτοτύπων XSC-1 πραγματοποιήθηκε στις 16 Φεβρουαρίου 1944 στο εργοστάσιο της Curtiss στο Κολόμπους () στο Οχάιο.Green 1962, p. 166. Οι δοκιμές συνεχίστηκαν μέχρι τις 28 Απριλίου που πραγματοποίησε την πρώτη του πτήση και το τελευταίο από τα επτά αεροσκάφη προπαραγωγής. Αργότερα κατασκευάστηκαν εννέα ακόμη πρωτότυπα, με δεύτερο κάθισμα και τροποποιημένο πιλοτήριο. Τα αεροσκάφη αυτής της διαμόρφωσης ονομάστηκαν SC-2 και δεν εντάχθηκαν σε παραγωγή.

Επιχειρησιακή ιστορία
Τα πρώτα Seahawk παραγωγής παραδόθηκαν στις 22 Οκτωβρίου 1944 στο καταδρομικό USS Guam.Green 1962, p. 167. Συνολικά κατασκευάστηκαν 577 αεροσκάφη για το Ναυτικό. Όλα τους παραδόθηκαν με συμβατικό σύστημα προσγείωσης στις Ναυτικές Αεροπορικές Βάσεις, όπου τοποθετούνταν στη συνέχεια οι πλωτήρες.

Τα Seahawk ήταν ενδεχομένως τα καλύτερα αναγνωριστικά υδροπλάνα των ΗΠΑ στον Β΄ Παγκόσμιο Πόλεμο. Παρόλα αυτά εξαιτίας του παρατεταμένου χρόνου ανάπτυξης εντάχθηκαν σε υπηρεσία στα τελευταία στάδια του πολέμου και δεν ενεπλάκησαν σε πολλές αξιόλογες επιχειρήσεις. Μόλις τον Ιούνιο του 1945, κατά τον προπαρασκευαστικό βομβαρδισμό πριν από την εισβολή στο Βόρνεο, ενεπλάκησαν αεροσκάφη του τύπου σε πολεμική επιχείρηση. Επίσης, προς το τέλος του πολέμου άρχισε η αντικατάσταση των υδροπλάνων από τα πρώτα ελικόπτερα.

Δείτε επίσης

 Συγκρίσιμα αεροσκάφη
 Vought OS2U Kingfisher
 Nakajima A6M2-N

 Κατάλογοι
 Κατάλογος αεροσκαφών του Β' Παγκοσμίου Πολέμου

Παραπομπές

Βιβλιογραφία
 Bowers, Peter M. Curtiss Aircraft 1907–1947. London: Putnam, 1979. .
 Bridgeman, Leonard. "The Curtiss Seahawk". Jane's Fighting Aircraft of World War II. London: Studio, 1946. .
 Green, William. War Planes of the Second World War: Volume Six: Floatplanes. London: Macdonald, 1962.
 Mondey, David. American Aircraft of World War II (Hamlyn Concise Guide). London: Bounty Books, 2006. .
 Swanborough, Gordon and Peter M. Bowers.  United States Navy Aircraft since 1911. London: Putnam, Second Edition 1976. .

 Εξωτερικοί σύνδεσμοι 


SC
Κατηγορία:Υδροπλάνα
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη ναυτικής αεροπορίας
Κατηγορία:Αεροσκάφη του Β' Παγκοσμίου Πολέμου